b'\n_START_ARTICLE_\nJanez Vrhovec\n_START_SECTION_\n\xc5\xbdivljenjepis\n_START_PARAGRAPH_\nJanez Vrhovec se je rodil v Beogradu 19. januarja 1921 o\xc4\x8detu steklarju Janezu in materi Vilhelmini, rojeni \xc5\xa0piljak. Mladost je pre\xc5\xbeivel v Beogradu. Po osnovni \xc5\xa1oli, ki jo je obiskoval v Beogradu in Ljubljani, je v Ljubljani \xc5\xa1olskem letu 1931/32 obiskoval prvi razred realke, ter jo pozneje dokon\xc4\x8dal v letih 1932 do 1935 v Beogradu. Pozneje je kon\xc4\x8dal srednje tehni\xc5\xa1ko \xc5\xa1olov Beogradu in se leta 1942 zaposlil kot elektrotehnik pri srbskem zastopstvu nem\xc5\xa1ke firme Siemens. Leta 1944 se je vklju\xc4\x8dil v narodnoosvobodilno gibanje. Nadarjenost ga je pripeljala v \xc4\x8dlanstvo KUD Ivo Lola Ribar, kjer je postal \xc4\x8dlan pevskega zbora in dramske sekcije dru\xc5\xa1tva, do leta 1949 je bil tudi umetni\xc5\xa1ki sekretar._NEWLINE_V \xc5\xa1tudijskem letu 1946/47 je \xc5\xa1tudiral elektrotehniko v Ljubljani in v \xc5\xa1tudijskem letu 1947/48 v Beogradu, a je po treh semestrih \xc5\xa1tudij opustil. V letih 1949 do 1952 je bil \xc4\x8dlan Studia filmskih igralcev Avala filma (Studio filmskih glumaca Avala film), nato se je odlo\xc4\x8dil za status svobodnega filmskega igralca._NEWLINE_Veliko se je posve\xc4\x8dal stanovski organizaciji in je bil leta 1964 med ustanovitelji Zdru\xc5\xbeenja filmskih igralcev Jugoslavije in leta 1968 Zdru\xc5\xbeenja filmskih igralcev Srbije. Istemu je med leti 1974 in 1975 tudi predsedoval. Je tudi pobudnik za organizacijo filmskega festivala \xc2\xbbIgralska sre\xc4\x8danja\xc2\xab, ki se odvija v Ni\xc5\xa1u od leta 1966. Leta 1977 je predsedoval umetni\xc5\xa1kemu svetu Centar filma FRZ (filmska radna zajednica) v Beogradu.\n_START_SECTION_\nFilmska kariera\n_START_PARAGRAPH_\nPrvi\xc4\x8d je nastopil v filmu leta 1950 z manj\xc5\xa1o vlogo v srbskem filmu Jezero re\xc5\xbeiserja Radivoja Lole \xc4\x90uki\xc4\x87a. Od tedaj do svoje smrti je nastopil v ve\xc4\x8d kot 150 filmih in televizijskih nadaljevankah, saj je veljal za igralca, ki ne zavrne nobenega re\xc5\xbeiserja. Ve\xc4\x8dino teh vlog je odigral v jugoslovanskih (srbskih) filmih, pa tudi v tujih in razli\xc4\x8dnih koprodukcijah. V slovenskih filmih je bil posebej opa\xc5\xbeen po vlogah v filmih Tri zgodbe (1955 v zgodbi Slovo A. Vitu\xc5\xbenika), Dobro morje (1958), Let mrtve ptice (1973), \xc4\x8cudoviti prah (1975). Najbolj znani jugoslovanski filmi v katerih je nastopil pa so \xc5\xa0olaja (1955), Male stvari (1957), Partizanske zgodbe (Partizanske pri\xc4\x8de, 1960 v zgodbi Rde\xc4\x8di \xc5\xa1al (Crveni \xc5\xa1al)), v ominibus filmu Kaplje, vode, bojevniki (Kapi, vode, ratnici (1962) v zgodbi Kaplje (Kapi)), \xc4\x8clovek s fotografije (\xc4\x8covjek sa fotografije, 1963), Prometej z otoka Vi\xc5\xa1evice (Prometej sa otoka Vi\xc5\xa1evice, 1964), Vrtinec (Vrtlog, 1964), \xc4\x8clovek ni ptica (\xc4\x8covek nije tica, 1965), Do zmage in naprej (Do pobede i dalje, 1966), Dim (1967), Nemirni (1967), Praznik (1967), De\xc4\x8dek in violina (De\xc4\x8dak i violina, 1975). V koprodukcijah je nastopil v filmih nastalih med jugoslovansko filmsko industrijo ter  italijansko, avstrijsko, ameri\xc5\xa1ko, norve\xc5\xa1ko in angle\xc5\xa1ko filmsko industrijo._NEWLINE_Zadnji\xc4\x8d je nastopil v televizijski nadaljevanki Zgoraj spodaj (Gore dole) v letih 1996 in 1997.'